
GRANT CYFALAF TRAIS YN ERBYN MENYWOD, CAM-DRIN DOMESTIG 
A THRAIS RHYWIOL
Canllawiau i Ymgeiswyr am y Grant
2027-28
Cefndir:
Mae Grant Cyfalaf Trais a Cham-drin Llywodraeth Cymru yn cefnogi prosiectau cyfalaf sy'n ymwneud â thrais yn erbyn menywod, cam-drin domestig a thrais rhywiol.  Mae hyn yn cynnwys cyllid i sefydliadau statudol a gwirfoddol a gyfeirir tuag at gyflawni amcanion Deddf Trais yn erbyn Menywod, Cam-drin Domestig a Thrais Rhywiol (Cymru) 2015 ("y Ddeddf") fel y nodir yn Trais yn erbyn menywod, cam-drin domestig a thrais rhywiol: strategaeth 2022 i 2026 [HTML] | LLYW.CYMRU. Gwahoddir ceisiadau gan brosiectau am gyfran o gyllideb Grant Cyfalaf Trais a Cham-drin ar gyfer 2027-28 (yn unig).
Dylech ddarllen y canllawiau canlynol a'r Cwestiynau Cyffredin yn ofalus cyn ichi lenwi'r ffurflenni cais, gan gyfeirio atynt wrth ichi wneud hynny.

Pwy all wneud cais?
· Sefydliadau trydydd sector - sefydliad o'r sector gwirfoddol. Er enghraifft, grŵp cymunedol, elusen gofrestredig neu fenter gymdeithasol.  
· Awdurdodau Leol
· Byrddau Iechyd 
· Corff cyhoeddus arall

Ni fyddwn yn derbyn ceisiadau gan sefydliadau a busnesau o'r sector preifat.
Gellir dod o hyd i restr o gynghorwyr rhanbarthol ar y cyflwyniad, a rhaid ymgynghori â nhw cyn ichi gyflwyno eich cais am gymeradwyaeth ranbarthol. 
Nodau'r grant:
Rhaid i gysyniad y prosiect cyfalaf gyd-fynd â blaenoriaethau Llywodraeth Cymru, fel yr amlinellir yn Strategaeth Genedlaethol 2022 - 2026, sy'n amlinellu'r chwe phrif amcan fel a ganlyn: 
Amcan 1
Herio agwedd y cyhoedd tuag at drais yn erbyn menywod, cam-drin domestig a thrais rhywiol ledled poblogaeth Cymru drwy godi ymwybyddiaeth ac ysgogi trafodaeth gyhoeddus gyda'r nod o leihau'r achosion ohono.  
Amcan 2
Cynyddu ymwybyddiaeth plant, pobl ifanc ac oedolion o bwysigrwydd cydberthnasau diogel, cyfartal ac iach a’u grymuso i wneud dewisiadau personol cadarnhaol.
Amcan 3
Cynyddu'r ffocws ar ddwyn y rhai sy'n cam-drin i gyfrif a chefnogi'r rhai a all ymddwyn yn gamdriniol neu'n dreisgar i newid eu hymddygiad ac osgoi troseddu.
Amcan 4
Rhoi blaenoriaeth i ymyrryd yn gynnar ac atal.
Amcan 5
Hyfforddi gweithwyr proffesiynol perthnasol i ddarparu ymatebion effeithiol, amserol a phriodol i ddioddefwyr a goroeswyr.
Amcan 6
Rhoi mynediad cyfartal i bob dioddefwr at wasanaethau, a'r rheini'n wasanaethau croestoriadol o ansawdd uchel, y darperir adnoddau priodol ar eu cyfer, sy'n seiliedig ar anghenion a chryfderau ac sy'n ymatebol ledled Cymru.

Rheoli Cymorthdaliadau
Rhaid ichi sicrhau bod y defnydd o'r Cyllid yn gydnaws â Deddf Rheoli Cymorthdaliadau 2022 a chynllun y cyfeirnod SC10869, a'r cytundebau cymwys a gynhwysir yn rheolau Sefydliad Masnach y Byd, Cytundeb Masnach a Chydweithredu y DU a'r UE ac unrhyw Gytundeb Masnach Rydd sy'n cynnwys y DU a Phrotocol Gogledd Iwerddon.
Gweler y ddolen isod i gael rhagor o wybodaeth ynghylch Cymorth Gwladwriaethol:
Deddf Rheoli Cymorthdaliadau 2022 yn unol â chyfeirnod cynllun 
Ceir manylion llawn y Cynllun yma:
GOV.UK - Public user search subsidy scheme details page (beis.gov.uk)

Yr hyn yr ydym yn gobeithio ei ariannu:
Mae grant Trais a Cham-drin yn gynllun grant cyfalaf yn unig. Ystyr cyfalaf yw asedau a brynir, gwaith ffisegol, a ffioedd proffesiynol sy'n uniongyrchol gysylltiedig â'r gwaith ffisegol (gan gynnwys treth ar werth na ellir ei hadennill). Mae grantiau ar gael ar gyfer y mathau canlynol o brosiectau:

1. [bookmark: _Hlk164859332]Prynu eiddo
· Caffael unedau ychwanegol yn y gymuned a/neu lety symud ymlaen a all ddiwallu anghenion teuluoedd yn well lle na fydd llety brys ar ffurf lloches yn briodol.
· Caffael ased i ddiwallu anghenion defnyddwyr gwasanaeth, a fydd yn darparu budd am fwy na 10 mlynedd.

2. Prosiectau adnewyddu
· Gwaith adnewyddu ac addasu i sicrhau bod gwasanaethau'n gynhwysol, yn hygyrch i bawb ac yn diwallu anghenion y boblogaeth.
· Gwaith adnewyddu i loches amgen a gwaith uwchraddio i ddarpariaeth symud ymlaen.
· Gwaith adnewyddu i swyddfeydd a ddefnyddir gan ddefnyddwyr gwasanaeth. 
· Gwasanaethau 'siop un stop' (mynd i'r afael ag achosion o gyflawni trais a chefnogi dioddefwyr).
· Diweddaru'r mannau presennol, er enghraifft, mannau sy'n addas i blant. 
· Rhaid i asedau hirdymor ddiwallu anghenion defnyddwyr gwasanaeth a darparu budd am o leiaf bum mlynedd. Os bydd sefydliad arall yn ymgymryd â'r cyfrifoldeb am yr asedau o fewn y cyfnod pum mlynedd hwn, rhaid i'r asedau aros yn eu lle at y diben a fwriadwyd ar eu cyfer.

3. Prosiectau gwella diogelwch 
· Eitemau gwella diogelwch hanfodol ar gyfer dioddefwyr risg uchel.

4. Gwella ac uwchraddio mannau ac offer ar gyfer defnyddwyr gwasanaeth
· Gwella mynediad a mannau i ddefnyddwyr gwasanaeth er mwyn darparu mynediad cyfartal.
· Offer digidol a TG os yw'n cefnogi defnyddwyr gwasanaeth.

Ni ellir defnyddio’r cyllid ar gyfer:
· Costau staff a chostau gweithredu eraill
· Ffioedd proffesiynol 
· Lesoedd
· Eitemau y bernir eu bod yn rhan o gyfrifoldeb cyflogwyr
· Deunyddiau hyrwyddo neu hysbysebu fel beiros, posteri, bandiau garddwrn
· Prynu dodrefn ac offer bach newydd oherwydd traul bob dydd arferol
· TAW ar gyfer sefydliadau sydd wedi'u cofrestru ar gyfer TAW (dylid datgan statws cofrestru TAW yn y cais).
· Hyfforddiant 
· Gliniaduron staff 

Rhaid i'r prosiect cyfalaf gael ei gwblhau ym mlwyddyn ariannol 2027-28  

Y broses ymgeisio:
Gan fod y cyllid sydd ar gael yn gyfyngedig, bydd grantiau'n cael eu hasesu yn unol â'r broses isod a byddwn yn gofyn am farn eich rhanbarth i flaenoriaethu prosiectau sy'n bodloni orau y chwe amcan allweddol a nodir yn y Strategaeth Genedlaethol. Er mwyn cyflawni hyn, byddai'n arfer da trafod eich cais gyda'ch Cynghorydd 
Rhanbarthol cyn cyflwyno eich cais. Wrth ddychwelyd eich cais, RHAID ichi hefyd anfon copi at eich Cynghorydd Rhanbarthol i'w ystyried.
Mae rhagor o fanylion ynghylch pob categori isod. Ym mhob achos, bydd y ffurflen gais yn profi cymhwysedd y sefydliad ac yn sicrhau bod y cynigion yn cyd-fynd â meini prawf y Grant Trais a Cham-drin a restrir uchod. 
Mae'r ffurflenni yn caniatáu i ymgeiswyr ddweud wrthym am y prosiect a'r hyn y gobeithir ei gyflawni.  Cadwch at y cyfyngiadau o ran nifer y geiriau, gan y bydd hyn yn ein helpu i brosesu ceisiadau cyn gynted â phosibl.
O 2025/26 bydd y rhaglen yn cynnig taliad ymlaen llaw i sefydliadau'r trydydd sector YN UNIG sy'n bodloni meini prawf Llywodraeth Cymru o ran angen ariannol. Os ydych yn sefydliad trydydd sector ac yn dymuno i'ch cais gael ei ystyried ar gyfer taliad ymlaen llaw, atebwch yn gadarnhaol i'r cwestiwn ar y ffurflen gais. Os bydd eich cais yn cael ei gymeradwyo ar gyfer cyllid, bydd swyddogion mewn cysylltiad fel y gall yr asesiad o angen ariannol ddechrau.
Rydym yn croesawu ceisiadau yn Gymraeg neu yn Saesneg.
Anogir ceisiadau a chynigion cydweithredol ar yr amod eu bod yn cydymffurfio â'r canllawiau.

Mae'r proses grant wedi'i gynllunio i fod yn gymharol syml. Rydym am alluogi pob math o sefydliadau, beth bynnag fo'u capasiti, i gael mynediad at y lefel hon o gyllid. 
Rhaid i Lywodraeth Cymru ystyried unrhyw wyro ar eich cynnig gwreiddiol yn ystod y flwyddyn ariannol. Fel arall, ni chytunir arno.

Terfynau cyllid 
Gwiriwch drothwy cyllid cyfalaf eich sefydliad ei hun i ddarganfod y terfyn isaf ar gyfer cynigion.
Mae cynigion yn dderbyniol hyd at £450,000 ar gyfer eiddo newydd i'w defnyddio fel llochesi, hybiau neu ganolfannau cwnsela (ond nid swyddfeydd); a £350,000 ar gyfer pob pryniant a gwaith adnewyddu arall.

Ceisiadau am grantiau 
Mae'r broses ymgeisio ar gyfer pob grant yn gofyn am gais llawn, gan fod hyn fel arfer yn ofynnol ar gyfer prynu adeiladau neu eu hadnewyddu.
Mae ffotograffau o'r tu mewn a'r tu allan i gyfleuster yn ddefnyddiol i'r asesiad, a dylid eu cyflwyno'n electronig (os yw'n bosibl). 

Os bydd y Rhaglen yn ariannu cyfleuster sy'n eiddo i'r ymgeisydd, bydd Llywodraeth Cymru yn ceisio cofrestru ffi gyfreithiol yn erbyn yr eiddo. Mae hyn yn galluogi Llywodraeth Cymru i adennill cyllid os bydd materion difrifol yn codi, gan gynnwys os nad yw'r cyllid yn cael ei ddefnyddio at y diben a fwriadwyd. Gall ymgeiswyr ofyn am i'r ffi gael ei dileu ddeg mlynedd ar ôl cwblhau'r gwaith a ariennir gan y grant.

Rhaid caffael yn briodol unrhyw waith sy'n angenrheidiol ar gyfer cyflawni prosiect a rhaid cymryd gofal i sicrhau bod yr holl ymarferion caffael yn deg, yn agored ac yn cael eu cynnal mewn modd sy'n foesegol, yn gynaliadwy, yn atebol ac yn cydymffurfio â rhwymedigaethau gweithdrefnol, cyfreithiol a rhyngwladol. 

Bydd angen tystiolaeth o'r broses gaffael wrth arfarnu cais llawn.

Bydd Llywodraeth Cymru yn monitro sut y gweithredir pob prosiect llwyddiannus o dan y grant Trais a Cham-drin fel rhan o'r broses hawlio ariannol. 

Efallai yr hoffech ystyried a chynnwys awgrymiadau eraill o ran prosiectau, naill ai ar raddfeydd ariannol amrywiol, neu opsiynau amgen. Er enghraifft, "pe baem yn derbyn swm o x, byddem yn gallu cyflawni y, neu pe na bai'r swm hwn ar gael, ond bod 50% ohono, yna byddem yn gallu cyflawni z". 

Enghraifft 1: Mae angen £50,000 arnom i adnewyddu 20 o fflatiau, ar gost o £2,500 y fflat. Os nad yw'r swm llawn ar gael, gellir lleihau nifer y fflatiau a gaiff eu hadnewyddu yn gymesur â'r cyllid a ddyfernir. 

Enghraifft 2: Mae angen 5 drws diogelwch tân arnom, sy'n werth £25,000, ond mae angen dybryd am 2 ddrws diogelwch tân mewn mannau i ddefnyddwyr gwasanaeth, a hebddynt ni fydd y mannau hyn yn ddiogel i'w defnyddio mwyach. Byddai hyn yn costio £10,000 neu'n gymesur â'r cyllid a ddyfernir.

Dylech wybod nad yw gwyriad o'ch cynnig gwreiddiol yn ystod y flwyddyn ariannol yn debygol o gael ei gytuno. Fodd bynnag, mewn amgylchiadau eithriadol, bydd yn ofynnol ichi ofyn am gymeradwyaeth gan y tîm polisi sy'n cynghori ar achosion busnes bach, yn nodi'n glir y newidiadau yn ysgrifenedig er mwyn eu hystyried.

Dogfennau Ategol:
Rhaid cyflwyno cyfrifon blynyddol diweddaraf yr ymgeisydd gyda phob cais, pan fo'r rhain ar gael. Rydym yn cydnabod efallai na fydd gan rai sefydliadau newydd yr wybodaeth hon eto. Yn yr achosion hyn, dylai ceisiadau gynnwys rhagamcanion ariannol. 

Rhaid i'r ddau fath o geisiadau ddarparu copïau o ddyfynbrisiau ar gyfer y gweithgaredd/eitem:
· Prosiectau/eitemau llai na £5,000 – un dyfynbris
· Prosiectau a/neu eitemau rhwng £5,000 a £25,000 – 3 dyfynbris gan 3 gwahanol gyflenwr
· Prosiectau dros £25,000 – Copi o bolisi caffael y sefydliad a chadarnhad bod y polisi hwn wedi'i ddilyn

Noder: Bydd methu â darparu tystiolaeth dyfynbrisiau/ polisi caffael y sefydliad yn arwain at wrthod ceisiadau. 


Rhaid cyflwyno pob cais yn llawn erbyn 11.59pm ar 07 Rhagfyr 2026. Ni fyddwch yn gallu cyflwyno unrhyw beth ar ôl yr amser hwn. 

Ni dderbynnir unrhyw ran o gais yn hwyr.


Asesu’r cynigion

Bydd swyddogion Llywodraeth Cymru yn asesu'r ceisiadau i sicrhau bod yr holl wybodaeth ofynnol wedi'i darparu. Ni fyddwn yn derbyn ceisiadau anghyflawn.

Ni fydd sicrhau'r isafswm sgôr ar gyfer ceisiadau yn gwarantu y bydd grant yn cael ei ddyfarnu. Y ceisiadau â'r sgôr uchaf fydd yn cael eu hariannu yn gyntaf, a fydd hefyd yn seiliedig ar adborth rhanbarthol, a bydd nifer y ceisiadau sy'n denu cyllid yn dibynnu ar faint o arian sydd ar gael a nifer y ceisiadau a dderbynnir. 

Bydd angen anfon eich ceisiadau at eich cynghorwyr trais a cham-drin rhanbarthol, a fydd yn blaenoriaethu prosiectau yn nhrefn yr angen. Yna bydd swyddogion Llywodraeth Cymru yn sgorio'r prosiectau yn erbyn y meini prawf canlynol i benderfynu a ydynt yn cyd-fynd â nodau grant cyfalaf Trais a Cham-drin:

Efallai na fydd digon o gyllid i ariannu pob prosiect sy'n bodloni'r meini prawf. Os cyflwynir prosiectau cymwys sy'n werth mwy na'r cyllid sydd ar gael, y rhai sy'n bodloni'r meini prawf orau fydd yn cael eu hariannu.











Caiff ceisiadau eu hasesu yn erbyn y meysydd blaenoriaeth canlynol:

	[bookmark: _Hlk145426107]Maes Asesu
	Blaenoriaeth (1 uchaf)

	Gwybodaeth am eich Prosiect
	4

	Tystiolaeth o'r Angen
	4

	Blaenoriaethau Llywodraeth Cymru
	3

	Diwallu anghenion pob grŵp o bobl
	1

	Deddf Llesiant Cenedlaethau’r Dyfodol
	5

	Gweithredu'r Prosiect
	2

	Costau'r Prosiect/Gwerth am Arian
	3

	Llywodraethiant
	5




Bydd y ceisiadau yn cael eu trafod gyda chynrychiolwyr trais a cham-drin rhanbarthol, a bydd panel o swyddogion Llywodraeth Cymru yn rhoi cyngor i Weinidogion Cymru ynghylch y prosiectau i'w hariannu.

Rheoliadau Cyffredinol ar Ddiogelu Data (GDPR)

Mae deddfwriaeth diogelu data newydd, y GDPR, wedi'i chyflwyno. O ganlyniad, mae Hysbysiad Preifatrwydd ynghylch Grantiau wedi'i gyhoeddi i'w gwneud yn haws ichi ddod i wybod sut yr ydym yn defnyddio ac yn diogelu eich gwybodaeth o fewn Llywodraeth Cymru, pan fyddwch yn holi neu'n gwneud cais am gyllid. Ni fyddwn yn newid y ffordd rydym yn defnyddio eich gwybodaeth bersonol, ond bydd yr hysbysiad yn rhoi manylion ychwanegol ichi, fel:
· Eich hawliau mwy mewn perthynas â’r wybodaeth a gadwn amdanoch
· Y sail gyfreithiol dros y modd y byddwn yn defnyddio eich gwybodaeth

Bydd yr Hysbysiad Preifatrwydd Grantiau yn gymwys i unrhyw grantiau neu gyllid yr ydym yn eu darparu ichi.  



Ble mae cael rhagor o wybodaeth

Mae'r Hysbysiad Preifatrwydd Grantiau yn gwneud yn siŵr ein bod yn parhau i gydymffurfio â chyfraith a rheoliadau preifatrwydd. 

Os oes gennych unrhyw gwestiynau neu os oes angen rhagor o help arnoch, cysylltwch â ni yma: swyddogdiogeludata@llyw.cymru


Gwybodaeth Ychwanegol

Mae Atodiad A (isod) yn cynnwys rhestr o gwestiynau cyffredin a allai fod yn ddefnyddiol ichi wrth gwblhau eich cais.  
Mae Atodiad B yn cynnwys rhestr wirio i'w chyflwyno gyda cheisiadau.

Atodiad A - Cwestiynau Cyffredin
C1. Beth yw lleiafswm/uchafswm y grant sydd ar gael o dan y Grant Trais a Cham-drin?

Mae grantiau ar gael hyd at:
· £450,000 ar gyfer eiddo newydd i ddarparu llochesi, mannau cwnsela, neu hybiau;
· £350,000 ar gyfer pob pryniant arall

C2. Beth yw'r broses ymgeisio?

Rhaid cyflwyno pob cais gan ddefnyddio'r e-ffurflen, sy'n gofyn i sefydliadau ddarparu manylion am eu gweithgaredd arfaethedig, eu hamcanion a'u gofynion cyllid. 
Nid yw'r ffurflen yn caniatáu atodiadau, felly rhaid cyflwyno unrhyw wybodaeth ychwanegol sydd ei hangen ar wahân drwy e-bost.

C3. A allaf gael help i gwblhau fy nghais?

[bookmark: _Hlk148610353]Mae'r Cynghorau Gwirfoddol Sirol yn aml yn gallu darparu cyngor ariannol.  Er na allant warantu cymorth datblygiadol i bob ymgeisydd, byddant yn darparu cymaint o help ag y mae amser ac adnoddau yn ei ganiatáu.

Gallwch ddod o hyd i'ch Cyngor Gwirfoddol Sirol lleol drwy edrych ar wefan Cyngor Gweithredu Gwirfoddol Cymru yma:
https://thirdsectorsupport.wales/cy/cysylltwch-a-ni/ 

C4. Beth sy'n gallu cael ei ariannu?

Mae grantiau cyfalaf ar gael ar gyfer y mathau canlynol o brosiectau:
1. Prynu eiddo
· Caffael ased cynaliadwy i ddiwallu anghenion defnyddwyr gwasanaeth, a fydd yn darparu budd am fwy na 10 mlynedd.

2. Prosiectau adnewyddu
· Gwaith adnewyddu ac addasu i sicrhau bod gwasanaethau'n gynhwysol, yn hygyrch i bawb ac yn diwallu anghenion y boblogaeth.
· Gwaith adnewyddu i loches amgen a gwaith uwchraddio i ddarpariaeth symud ymlaen.
· Gwaith adnewyddu i swyddfeydd a ddefnyddir gan ddefnyddwyr gwasanaeth.

3. Prosiectau gwella gwasanaethau 
· Gwelliannau i wasanaethau i weithio gyda phlant a phobl ifanc, fel dioddefwyr a'r rhai sy'n ymddwyn mewn ffordd niweidiol.
· Gwasanaethau 'siop un stop' (mynd i'r afael ag achosion o gyflawni trais a chefnogi dioddefwyr)

4. Prosiectau diogelwch dioddefwyr 

5. Gwella ac uwchraddio offer a mannau i ddefnyddwyr gwasanaeth
· Gwella mynediad a mannau i ddefnyddwyr gwasanaeth er mwyn darparu mynediad cyfartal.
· Offer digidol a TG os yw'n cefnogi defnyddwyr gwasanaeth.

Ystyr cyfalaf yw asedau a brynir, gwaith ffisegol, a ffioedd proffesiynol sy'n uniongyrchol gysylltiedig â'r gwaith ffisegol (gan gynnwys treth ar werth na ellir ei hadennill).

Mae prynu offer yn gymwys pan fo prosiect yn cynnwys gosod cyfleuster newydd fel cegin neu ystafell TG. Ni fyddwn yn talu'r costau ar gyfer offer swyddfa arbenigol, megis cadeiriau, llygoden ac ati ar gyfer pobl nad ydynt yn ddefnyddwyr gwasanaeth. 

NB: Gellir cynnwys ffioedd prisio annibynnol a ffioedd pensaer fel cost gyfalaf gymwys cyn belled â'u bod yn rhan o weithgarwch angenrheidiol y prosiect cyfalaf.
Dylid codi unrhyw geisiadau posibl am gyllid sydd y tu allan i'r rhestr hon (ac eithrio'r categorïau na fyddwn yn eu hariannu - isod) gyda Llywodraeth Cymru cyn cyflwyno cais.

C5. Beth na ellir ei ariannu o dan grant cyfalaf Trais a Cham-drin?

Ni fyddwn yn ariannu gwariant refeniw fel:
· Costau staff a chostau gweithredu eraill
· Ffioedd proffesiynol fel ffioedd cyfreithwyr 
· Ffioedd, er enghraifft y gofrestrfa tir, cynllunio
· Lesoedd
· Eitemau y bernir eu bod yn rhan o gyfrifoldeb cyflogwyr, megis cadeiriau swyddfa arbenigol, datblygu cynllun busnes, astudiaeth ddichonoldeb, prosiect dylunio yn unig
· Deunyddiau hyrwyddo neu hysbysebu fel beiros, posteri, bandiau garddwrn
· Prynu dodrefn ac offer bach newydd oherwydd traul bob dydd arferol
· Costau postio, pecynnu, llongau a cherbydau
· TAW ar gyfer sefydliadau sydd wedi'u cofrestru ar gyfer TAW (dylid datgan statws cofrestru TAW yn y cais)

Ni ystyrir ceisiadau ôl-weithredol am y grant Trais a Cham-drin, hy lle mae gwaith wedi'i ddechrau cyn i gyllid gael ei ddyfarnu drwy lythyr cynnig grant.  

C6. Sut y caiff y taliadau eu gwneud?

Gwneir taliadau am yn ôl, oni bai bod sefydliad trydydd sector yn gofyn fel arall, pan ddarperir pob anfoneb ynghyd â'r dystiolaeth angenrheidiol.

Rhaid gwario'r holl gyllid erbyn 31 Mawrth 2028.  Ni fydd pryniannau a wneir ar ôl 31 Mawrth 2028 yn gymwys am ad-daliad.  Bydd Llywodraeth Cymru yn derbyn anfonebau sydd wedi eu dyddio a dod i law ar ôl 31 Mawrth 2028, ar yr amod bod y pryniannau wedi'u gwneud cyn 1 Ebrill 2028. Ni roddir taliad am unrhyw bryniant a wneir y tu allan i flwyddyn ariannol 2027-28.

C7. A allaf wneud cais am daliad ymlaen llaw?
Dim ond sefydliadau'r trydydd sector all wneud cais am daliad ymlaen llaw. Nid oes sicrwydd y bydd hyn yn cael ei roi gan fod yn rhaid i'r sefydliad fodloni meini prawf Llywodraeth Cymru o ran angen ariannol. Os ydych yn dymuno cael eich ystyried am daliad ymlaen llaw, rhaid ichi ein hysbysu ar y ffurflen gais. Os bydd eich cais yn llwyddiannus, bydd swyddogion mewn cysylltiad i ddechrau'r broses o asesu'r angen ariannol.
C8.  Pryd byddaf yn gwybod canlyniad fy nghais?
Byddwn yn cydnabod ein bod wedi derbyn cais o fewn 48 awr (yn ystod oriau busnes). Bydd ymgeiswyr yn cael gwybod am ganlyniad ceisiadau llawn cyn gynted â phosibl. 

Ar gyfer ymholiadau cyffredinol, defnyddiwch y mewnflwch VAWDASV@llyw.cymru.











Atodiad B - Rhestr wirio ar gyfer cyflwyno Ceisiadau
Er mwyn sicrhau y gellir gwneud penderfyniad mewn modd amserol, bydd angen ichi ddarparu'r dogfennau canlynol gyda'ch cais:
	
Y dogfennau y mae eu hangen ar gyfer y broses asesu
	Cadarnhewch eich bod wedi cynnwys y dogfennau
Ydw / Nac ydw

	Ffurflen gais lawn wedi'i chwblhau'n llawn a gwybodaeth ychwanegol wedi'i chyflwyno. 
	

	Dogfennaeth ychwanegol fel Cyfrifon Archwiliedig neu Gynllun Busnes diweddaraf eich sefydliad 
	

	Dyfynbrisiau
· Ar gyfer prosiectau gwerth llai na £5,000 - bydd angen un dyfynbris gan gyflenwr gyda'r cais.
· Ar gyfer prosiectau neu eitemau sy'n werth rhwng £5,000 a £25,000 - bydd angen tri dyfynbris gan wahanol gyflenwyr gyda'r cais, ee ar gyfer prosiect gwerth cyfanswm o £24,000 a lle mae un eitem neu ragor yn costio £5,500 yr un, byddai angen tri dyfynbris arnom ar gyfer pob un o'r eitemau hyn.
· Ar gyfer prosiectau dros £25,000, rhaid i ymgeiswyr ddarparu cadarnhad bod eu proses gaffael eu hunain ar gyfer pryniannau dros £25,000 wedi'i dilyn. Rhaid cyflwyno hwn gyda'r cais a bydd angen cymeradwyaeth gan Dîm Gweithrediadau Ariannol Llywodraeth Cymru.
· 
Rhaid i bob dyfynbris fod yn ysgrifenedig a chynnwys dull adnabod masnachol y cyflenwyr, ee papur â phennawd, dyfynbris gyda logo'r cwmni.
Bydd ceisiadau nad ydynt yn cynnwys y dyfynbrisiau neu'r prisiadau gofynnol yn annilys.


	



[bookmark: _Hlk176523025]Anfonwch ddogfennau ychwanegol yn electronig at VAWDASV@llyw.cymru.

Y dyddiad cau ar gyfer derbyn ceisiadau cyfalaf yw 11:59pm ar 7 Rhagfyr 2026.  Mae copïau electronig wedi'u llofnodi o'r cais yn ddigonol, nid oes angen copïau caled.

